钦定古今图书集成/理学汇编/学行典/第074卷 > 刘勰新论 > 《明权》
## 钦定古今图书集成/理学汇编/学行典/第074卷 > 刘勰新论 > 《明权》

循理守常曰道，临危制变曰权。权之为称，譬犹权衡
也。衡者，测邪正之形，权者，揆轻重之势。量有轻重，则
形之于衡，今加一环于衡左则右蹶，加之于右则左
蹶，唯莫之动，则平正矣。人之于事，临危制变，量有轻
重，平而行之，亦犹此也。古之权者，审其轻重，必当于
理而后行焉。《易》称“巽以行权”，《语》称“可以适道”，未可与
权。权者，反于经而合于道，反于义而后有善，若《唐棣》
之华，反而更合也。孝子之事亲，和颜卑体，尽孝尽敬。
及其溺也，则揽发而拯之，非敢侮慢以救死也。故溺
而捽父，祝则名君，势不得已，权之所设也。慈爱者，人
之常情，然大义灭亲，灭亲益荣，由于义也。是故慈爱、
方义，二者相权。义重则亲可灭，若虞舜之放弟象傲，
周公之诛管叔，石碏之杀子厚，季友之鸩叔牙，以义
权亲，此其类也。欺父矫君，臣子悖行。然舜娶不告，弦
高矫命者，以绝祀之罪，重于不告，矫命之过轻于灭
国，权之义也。夫有道则无权，道失则权作。道之于用，
犹衣冠之在身也，权之轻重，犹甲胄之卫体也。介胄
御寇而不可常服，权以理度。而不可常用。自非贤哲
莫能处也。